钦定古今图书集成/明伦汇编/官常典/第425卷 > 宋
## 钦定古今图书集成/明伦汇编/官常典/第425卷 > 宋

宋设少府，统“左右尚方、东冶、南冶、平准诸令。”

按：《宋书百官志》：“少府一人，丞一人，掌市服御之物，秦
官也，汉因之，掌禁钱以给私养，故曰少府。晋哀帝末，
省并丹阳尹，孝武世复置。”

左尚方令、丞各一人，右尚方令、丞各一人，并掌造军
器，秦官也。汉因之。于周则为玉府。晋江右有中尚方、
左尚方、右尚方，江左以来，唯一尚方。宋高祖践阼，以
相府部配台谓之“左尚方”，而本署谓之右尚方焉。又
以相府细作配台，即其名。置令一人，丞二人，隶门下。
世祖大明中，改曰御府，置令一人，丞一人，御府二。汉
世典官婢，作亵衣服补浣之事，魏晋犹置其职，江左
乃省焉。后废帝初，省御府，置中署，隶右尚方。汉东京
太仆属官有考工令，主兵器弓弩刀铠之属，成则传
执金吾入武库及织绶诸杂工。尚方令唯主作御刀
绶剑诸玩好器物而已。然则考工令如今尚方，尚方
令如今中署矣。

“东冶令，一人。丞一人；南冶令，一人。丞一人。”汉有铁官晋置令，掌工徒鼓铸，隶卫尉。江左以来，省卫尉，度隶
少府。宋世虽置卫尉，冶隶少府如故。江南诸郡县有
者，或置冶令，或置丞，多是吴所置。

平准令，一人。丞一人。掌染，秦官也，汉因之。汉隶司农，
不知何世隶少府。宋顺帝即位，避帝讳，改曰“染署。”